PRANEŠIMAS ŽINIASKLAIDAI  
2025 m. lapkričio 18 d.

**Ekspertė pataria: kaip teisingai palyginti būsto paskolų pasiūlymus**

**Planuojant įsigyti būstą su paskola, svarbu įvertinti ne tik palūkanų dydį, bet ir visą finansinį paveikslą. Bankai, prieš suteikdami paskolą, analizuoja kliento pajamų tvarumą, mokėjimų istoriją bei įsipareigojimų ir pajamų santykį. Pasak „Luminor” banko finansavimo srities vadovės Lauros Žukovės, atsakingas vertinimas padeda užtikrinti, kad įsipareigojimai netaptų per didele našta.**

**Svarbiausi kriterijai**

„Vertindami paskolos paraiškas, pirmiausia žiūrime į tai, ar klientas turi stabilias, tvarias ir ilgalaikes pajamas – darbo užmokestį, pajamas iš individualios veiklos, pensijas ar kitus nuolatinius pajamų šaltinius”, – sako L. Žukovė.

Anot „Luminor” banko ekspertės, svarbi ir švari mokėjimų istorija – be pradelstų mokėjimų, įsiskolinimų ar skolų, kurias administruoja antstoliai. Jei neseniai turėjot pradelstų mokėjimų, deja, tai gali tapti priežastimi nesuteikti paskolos.

Dar vienas svarbus kriterijus – įsipareigojimų ir pajamų santykis, kuris negali viršyti 40 procentų. Tai reiškia, kad visos paskolų įmokos per mėnesį negali viršyti 40 procentų mėnesio pajamų. Dėl šios priežasties bankas gali pasiūlyti mažesnę paskolos sumą, nei buvo nurodyta paraiškoje.

„Ši taisyklė padeda užtikrinti, kad paskolos grąžinimas klientui išliktų valdomas net pasikeitus ekonominėms sąlygoms”, – pažymi banko atstovė.

**Įvertinti ir kitus aspektus**

Renkantis būsto paskolos davėją, pasak L. Žukovės, svarbu neapsiriboti vien tik maržos dydžiu. Nors marža yra svarbi palūkanų dalis, ji nėra vienintelis kriterijus, lemiantis paskolos kainą. Vertėtų įvertinti ir kitus aspektus – papildomus mokesčius, palūkanų tipą, paskolos terminą, pradinio įnašo dydį bei sutarties sąlygų lankstumą. Statybų atveju gali būti aktualūs ir kasdienių paslaugų įkainiai, pavyzdžiui, grynųjų pinigų išėmimo ar turto draudimo sąnaudos.

Be to, nuo š. m. gegužės bankai privalo pasiūlyti tiek fiksuotų, tiek kintamų palūkanų variantus, todėl galite pasirinkti pagal savo biudžeto atsparumą palūkanų svyravimams. Vertinant pasiūlymus, taip pat verta atsižvelgti į bendrą kredito kainos metinę normą (BKKMN), kuri apima visas paskolos išlaidas ir leidžia objektyviai palyginti skirtingų kreditorių pasiūlymus.

„Mažesnė marža gali atrodyti patraukliai, tačiau jei ją lydi dideli papildomi mokesčiai ar nepalankios sąlygos, bendra paskolos kaina gali būti didesnė. Todėl rekomenduojame kreiptis į kelis kredito davėjus, palyginti pasiūlymus ir pasinaudoti skaičiuoklėmis, kurios padeda įvertinti realias mėnesines įmokas bei bendrą paskolos kainą”, – sako L. Žukovė.

Kaip teigia ji, būsto paskola – vienas svarbiausių ilgalaikių finansinių sprendimų žmogaus gyvenime, todėl tam reikia tinkamai pasiruošti.

„Svarbiausia – vertinkite atsakingai, planuokite savo biudžetą, numatykite galimus pokyčius ateityje ir rinkitės sprendimą, kuris suteikia saugumą bei lankstumą visam paskolos laikotarpiui”, – pabrėžia „Luminor” banko ekspertė.

**Apie „Luminor”:**

„Luminor” yra pirmaujantis nepriklausomas bankas Baltijos šalyse ir trečias pagal dydį finansinių paslaugų tiekėjas regione. Mes aptarnaujame asmenų, šeimų ir verslo finansinius poreikius. „Luminor” siekia gerinti savo klientų ir namų rinkų finansinę sveikatą bei skatinti jų augimą. Daugiau informacijos rasite [čia](https://luminor.ee/investors#financial-calendar).

**Daugiau informacijos:**

Šarūnas Kubilius

„Luminor“ komunikacijos projektų vadovas

Tel.: +370 623 48086

El. p.: [sarunas.kubilius@luminorgroup.com](mailto:sarunas.kubilius@luminorgroup.com)